HU Az Európai Unió Hivatalos Lapja L 317/26

A BIZOTTSÁG (EU) 2015/2233 VÉGREHAJTÁSI RENDELETE

(2015. december 2.)

az 540/2011/EU végrehajtási rendeletnek a haloxifop-P hatóanyag jóváhagyási feltételei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett második eshetőségre, valamint 78. cikkének (2) bekezdésére,

mivel:

(1) A 2010/86/EU bizottsági irányelv (2) a haloxifop-P-t mint hatóanyagot felvette a 91/414/EGK tanácsi irányelv (3) I. mellékletébe azzal a feltétellel, hogy az érintett tagállamok biztosítják, hogy a bejelentő, akinek a kérelmére a haloxifop-P-t az említett mellékletbe felvették, további megerősítő információkat nyújt be arról a kockázatról, amelyet a felszín alatti vizeknek a hatóanyag talajmetabolitjai általi szennyeződése jelent.

(2) A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében fel vannak sorolva.

(3) A felszín alatti vizekre vonatkozó kockázatértékelés megerősítése érdekében a bejelentő a meghatározott határidőn belül további információkat tartalmazó tanulmányokat nyújtott be a referens tagállamnak, Ausztriának.

(4) Ausztria elvégezte a bejelentő által szolgáltatott kiegészítő információk értékelését. 2013. október 15-én az értékelő jelentéstervezethez fűzött kiegészítés formájában a tagállam benyújtotta értékelését a többi tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság).

(5) A Bizottság konzultált a Hatósággal, amely 2014. november 28-án mutatta be a haloxifop-P-nél felmerülő kockázatok értékeléséről szóló véleményét (5).

(6) A Bizottság megállapította, hogy a bejelentő által szolgáltatott kiegészítő információ alapján bebizonyosodott, hogy a DE-535 piridinon metabolitot toxikológiai szempontból relevánsnak kell tekinteni, és következésképpen nem fordulhat elő a felszín alatti vizekre vonatkozó 0,1 μg/l-es szabályozási határértéknél nagyobb koncentrációban.

(7) A Bizottság felkérte a bejelentőt, hogy nyújtsa be a haloxifop-P-ről szóló vizsgálati jelentéssel kapcsolatos észrevételeit.

(8) A Bizottság úgy ítéli meg, hogy a kért további megerősítő információk benyújtása nem történt meg teljes körűen, és a felszín alatti vizekre jelentett elfogadhatatlan kockázatot csupán újabb korlátozások bevezetésével lehet kizárni.

(9) Megerősítést nyert, hogy a haloxifop-P hatóanyag az 1107/2009/EK rendelet értelmében jóváhagyott hatóanyagnak tekintendő. Annak érdekében, hogy az említett metabolit a felszín alatti vizekben ne forduljon elő a (6) preambulumbekezdésben említett határértéknél nagyobb koncentrációban, helyénvaló módosítani e hatóanyag felhasználási feltételeit különösen kijuttatása mértékének és gyakoriságának korlátozása révén.

(10) Az 540/2011/EU végrehajtási rendelet mellékletét ezért ennek megfelelően módosítani kell.

(11) A tagállamok számára időt kell biztosítani a haloxifop-P-t tartalmazó növényvédő szerekre vonatkozó engedélyek módosítására vagy visszavonására.

(12) Amennyiben a tagállamok az 1107/2009/EK rendelet 46. cikke értelmében türelmi időt biztosítanak a haloxifop-P-t tartalmazó növényvédő szerek tekintetében, ez az időszak e rendelet hatálybalépésétől számítva legfeljebb tizennyolc hónapig tarthat.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 540/2011/EU rendelet módosítása

Az 540/2011/EU végrehajtási rendelet melléklete e rendelet mellékletének megfelelően módosul.

2. cikk

Átmeneti intézkedések

A tagállamok a haloxifop-P hatóanyagú növényvédő szerekre érvényben lévő engedélyeket az 1107/2009/EK rendeletnek megfelelően 2016. június 23-ig szükség szerint módosítják vagy visszavonják.

3. cikk

Türelmi idő

A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2017. június 23-án le kell járnia.

4. cikk

Hatálybalépés

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2015. december 2-án. a Bizottság részéről az elnök Jean-Claude JUNCKER

(1) HL L 309., 2009.11.24., 1. o.

(2) A Bizottság 2010. december 2-i 2010/86/EU irányelve a 91/414/EGK tanácsi irányelvnek a haloxyfop-P hatóanyagként való felvétele céljából történő módosításáról (HL L 317., 2010.12.3., 36. o.).

(3) A Tanács 1991. július 15-i 91/414/EGK irányelve a növényvédő szerek forgalomba hozataláról (HL L 230., 1991.8.19., 1. o.).

(4) A Bizottság 2011. május 25-i 540/2011/EU végrehajtási rendelete az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(5) Európai Élelmiszerbiztonsági Hatóság: Conclusion on the peer review of the pesticide risk assessment of confirmatory data submitted for the active substance haloxyfop-p (A haloxifop-P-re vonatkozóan benyújtott megerősített adatok alapján készített, a hatóanyaggal kapcsolatban felmerülő kockázatok felméréséről szóló, a peszticideket vizsgáló szakértői értékelésből levont következtetés). EFSA Journal 2014;12(12):3931, 33 o. doi:10.2903/j.efsa.2014.3931. Online elérhető a következő címen: www.efsa.europa.eu/efsajournal.htm